Nii nagu paljud teised võrulased, on ka Tiia tippu jõudnud läbi spordi. Võrus arenes ja tegutses terve sporditegemise  sõpruskond, mis oli koondunud ümber legendaarse suusatreeneri Laur Lukini ja tema kadunud abikaasa Mareti ümber. See oli aeg, mil Võru oli Eesti suusaspordikeskus. Laur Lukini käe alt tulid sellised tähed, nagu Arne Sirel ja Mati Alaver, praegu tunnustatud treener. Tiia märgib, et Lukinid mängisid olulist rolli ka tema elukutsevalikul, nad olid justnagu kasuvanemad.